O‘zbekistonning Namangan viloyati, Uchqo‘rg‘on tumani chegarachilari qo‘shni Qirg‘iziston hududidan kontrabanda mahsulotlari olib o‘tish bilan shug‘ullanadigan jinoiy guruh harakatlarini aniqlashdi. "Uchqo‘rg‘on tumani fuqarolari bo‘lgan Doston Madadov va Dilshod Mirzolimov (ism va familiyalar o‘zgartirilgan) Qirg‘izistonlik Nurali ismli shaxs bilan jinoiy til biriktirib, mamlakat hududiga Xitoy iste’mol mahsulotlari olib kirishni yo‘lga qo‘yishgan", deb ma’lum qilgan O‘zbekiston bosh prokuraturasi qoshidagi Pul yuvish va moliyaviy jinoyatlar bo‘yicha departamentning Uchqo‘rg‘on tumani bo‘yicha bo‘limi boshlig‘i Mirzohid Mustafokulov. Uning so‘zlariga ko‘ra, kontrabandachilar navbatdagi jinoyatlari ustida qo‘lga olinishgan va ulardan 40 mln so‘mlik mollar musodara qilingan. Endilikda ular o‘z qilmishlari uchun qonun oldida javob berishadi.